二月廿九 (電視劇)

《二月廿九》係香港電視娛樂嘅ViuTV製作嘅電視劇，喺2020年3月2號到3月13號逢禮拜一到五21:30-22:30喺ViuTV首播，一共10集。套劇由吳海昕、徐天佑、劉俊謙領銜主演，其餘主要演員有張松枝、岑珈其、麥可怡、李敏、張凱娸。套劇係個包含咗愛情元素嘅科幻故仔，講2月29號出世嘅女主角發現自己原來有穿越時空嘅能力，希望阻止到未來遇見嘅一單牽涉到自己嘅車禍出現。

套劇喺2019年10月開拍，12月去日本北海道札幌拍外景，盡力趕起2020年2月完成製作，不過由於後期製作工作量多，2月底都未完全搞得掂，大結局嗰集要喺播出前3日先至完成製作。

電視台本嚟有諗過套劇喺2020年2月29號首播，呼應返劇集主題，但嗰日係禮拜六，最後決定順延到下一個禮拜一3月2號首播，2月29號晚23:00-23:15就播製作特輯《二月廿九製作特輯：二亂情迷》。

續集《940920》喺2021年開拍，新增演員陣容包括蔡思韵，並安排喺2022年3月首播。

角色一覽

主要角色
吳海昕 飾 張麗紗
徐天佑 飾 馬志浩
劉俊謙 飾 余家聰

固定角色
張松枝 飾 張辰
岑珈其 飾 白世繼
李敏 飾 謝心雪
張凱娸 飾 李嘉敏
吳浣儀 飾 李姐
麥可怡 飾 馬芷晴
柯煒林 飾 Jonathan
梁嘉進 飾 Timothy
山野久治 飾 香川二郎
梁天尺 飾 耶穌
蘇欣婷 飾 跳掣
關永宇 飾 關羽
鄭文熙 飾 Alien
何啟華 飾 Thomas

其他角色
趙善恆 飾 Nick Tong
石俊傑 飾 石仔
黃智揚 飾 道士徒弟
羅嘉駿 飾 道士徒弟
沖崎千夏 飾 南野美子

每集內容

獎項
2020年 Asian Academy Creative Award 最佳劇集

濕碎事
呢套劇係吳海昕、劉俊謙、岑珈其同麥可怡繼《教束》後再度合作。
呢套劇有唔少幕後人員客串幕前演出：
飾演Alien嘅鄭文熙，同時係套劇嘅副導演。
飾演香川二郎嘅山野久治，同時係套劇嘅日本團隊製作統籌。
第1集飾演石仔嘅石俊傑，同時係套劇嘅編劇。
第3集飾演道士徒弟嘅黃智揚，同時係套劇嘅編審。
第3集飾演道士徒弟嘅羅嘉駿，同時係套劇嘅導演同監製。
呢套劇第8集首播插曲《四年一遇》，由飾演馬志浩嘅徐天佑一手包辦作曲、填詞、編曲、監製同主唱，同時亦做咗第9集嘅片尾曲。
呢套劇入面為女主角張麗紗開嘅Instagram帳號，畀飾演者吳海昕留住咗，並喺大結局之後設定做公開，入面主要擺咗一啲劇集花絮相。
京都念慈菴揾咗呢套劇嘅兩位主角吳海昕、劉俊謙飾演劇中角色為「念妍方黑糖四物膏」拍電視廣告，喺2020年4月9號開始播。
2020年10月17號播出嘅節目巡禮《ViuTV 2021》入面，預告籌備緊為呢套劇開續集，劇名叫《940920》，嚟自呢套劇入面出現過嘅密碼。

ViuTV：二月廿九
ViuTV：二月廿九製作特輯: 二亂情迷
MakerVille - 二月廿九

電視節目變遷 

2020年ViuTV劇集